**Anjing lembu Australia** ialah satu baka anjing gembala yang pada asalnya dikembangkan di Australia untuk penggiringan lembu di sepanjang jarak panjang melalui rupa bumi mencabar. Baka ini ialah anjing bersaiz sederhana dan berbulu pendek yang terdapat dalam dua bentuk warna utama. Ia sama ada mempunyai bulu merah atau hitam yang tertabur dengan agak sekata di serata lapis bulu putih yang memberikan penampilan anjing "merah" atau "biru".

Seperti anjing daripada baka-baka pekerja lain, anjing lembu Australia adalah bertenaga dan cerdas dengan unsur berdikari. Ia bergerak balas dengan baik terhadap pelatihan berstruktur, khususnya sekiranya menarik dan mencabar. Ia pada asalnya dibiakbakakan untuk menggembala dengan menggigit, dan diketahui menggigit kanak-kanak. Ia membentuk ikatan kuat dengan pemiliknya dan dapat bersifat pelindung terhadap pemiliknya dan harta milik pemiliknya. Bulunya mudah diaturkan dan dijaga dengan keperluan yang sedikit lebih daripada pemberusan semasa tempoh salin bulu. Masalah kesihatan paling umum merupakan kepekakan dan kebutaan progresif (kedua-duanya keadaan kebakaan) dan kecederaan tidak sengaja.

Thomas Simpson Hall, ahli pastoral dan anak kepada kolonis perintis rantau Hawkesbury, George Hall, mengembangkan anjing pekerja Australia untuk penternakan lembu semasa pertengahan tahun 1800-an. Robert Kaleski, yang mengarang piawaian pertama untuk anjing lembu ini (kemudian, anjing lembu Australia), memanggil anjing Hall "*Halls heeler*" ("[anjing] penumit Hall"). Thomas Hall mengimport anjing dari United Kingdom, khususnya *collie* Tanah Tinggi berbintik biru, dan menyilangkan anjing itu dengan dingo terpilih untuk menghasilkan baka ini. *Halls heeler* kemudian dikembangkan, khususnya oleh Jack dan Harry Bagust dari Sydney pada tahun 1880-an, menjadi dua baka moden, anjing lembu Australia dan anjing lembu berekor kontot Australia. Bagust bersaudara "membiakbakakan banyak dan melemaskan banyak" untuk menghasilkan baka ini.

Anjing lembu Australia telah diberi nama gelaran "**anjing penumit merah**" atau "**anjing penumit biru**" atas dasar pewarnaannya dan amalan penggiringan lembu yang enggan dengan menggigit tumit. Nama gelaran "**anjing penumit Queensland**" mungkin telah berasal daripada sebuah buku kecil popular yang diterbitkan di Victoria.

Ciri
----

### Penampilan

Anjing lembu biru dengan tompok hitam mengatasi matanyaTopen hitam dan tanda-tanda sawo matang pada seekor anjing biru
Anjing lembu Australia ialah anjing tegap, berotot, dan padat yang memberikan kesan ketangkasan dan kekuatan. Ia mempunyai tengkorak lebar yang merata hingga stop jelas di antara mata, dengan pipi berotot dan muncung sederhana panjang, dalam, dan berkuasa. Telinganya mencucuk, bersaiz kecil hingga sederhana, dan merenggang lebar-lebar, dengan litupan bulu di bahagian dalam. Matanya bujur dan gelap, dengan ekspresi berwaspada dan tajam. Leher dan bahu kuat dan berotot; tungkai hadapan lurus dan selari; dan kaki membulat dan melengkung, dengan jari kaki dan kuku kecil dan tegap.

Piawaian baka anjing lembu Australia menyatakan bahawa ia patut mempunyai otot terlazim dengan baik, walaupun apabila dibiakbakakan untuk pendampingan atau pertunjukan dan penampilannya patut bersimetri dan seimbang tanpa bahagian individu anjing itu yang melebih-lebih. Ia tidak patut kelihatan sama ada halus atau menyusahkan, kerana salah satu ciri tersebut membatasi ketangkasan dan daya ketahanan yang diperlukan untuk anjing pekerja.

#### Saiz

Anjing lembu Australia betina berukuran hampir-hampir setinggi 43–48 sentimeter (17–19 in) pada paras kelasa dan jantan berukuran hampir-hampir setinggi 46–51 sentimeter (18–20 in) pada paras kelasa]]. Anjing ini patut lebih panjang daripada ketinggiannya, iaitu panjang tubuh dari tulang dada hingga punggung lebih besar daripada ketinggian pada paras kelasa, dalam nisbah 10 dengan 9.

#### Bulu dan warna

Seekor anak anjing yang helaian bulu merahnya belum terbentukHelaian bulu merah tumbuh melalui lapis bulu putih anak anjing seiring dengan kematangannya.
Terdapat dua warna lapis bulu yang diterima, merah dan biru. Coklat dan krim dianggap sebagai kecacatan. Anjing biru dapat berwarna biru, berbelak biru, atau berbintik-bintik biru dengan sawo matang pada tungkai dan dada dan tanda-tanda putih dan tompok hitam atau "topeng" pada salah satu atau kedua-dua sisi kepala. Anjing merah berbintik sama rata dengan tanda-tanda merah padu dan, serupa dengan anjing biru, dapat mempunyai "topeng" tompok perang (merah) pada salah satu atau kedua-dua sisi kepala dan kadang-kadang pada tubuh.

Kedua-dua anjing merah dan anjing biru lahir dengan berwarna putih (kecuali mana-mana tanda badan atau muka berwarna padu) dan bulu merah atau hitam muncul dari kira-kira usia empat minggu apabila seiring dengan tumbesaran dan kematangan. Pewarnaan distingtif dewasa ialah hasil daripada bulu hitam atau merah yang berselang-seli rapat-rapat melalui lapis bulu yang kebanyakannya berwarna putih. Ini bukan pewarnaan *merle* (kesan berbintik-bintik yang mempunyai isu kesihatan berkaitan), tetapi sebaliknya merupakan hasil daripada gen bintikan. Sebilangan baka menunjukkan bintikan, iaitu kehadiran warna melalui kawasan putih, walaupun kesan keseluruhan bergantung pada gen-gen lain yang akan mengubah suai saiz, rupa bentuk, dan ketumpatan bintik.

Sebagai tambahan kepada pewarnaan primer, anjing lembu Australia memaparkan sesetengah tompok berwarna padu atau hampir padu. Pada kedua-dua anjing merah dan anjing biru, yang paling umum merupakan topeng pada salah satu atau kedua-dua mata, hujung putih pada ekor, tompok padu di pangkal ekor, dan kadang-kadang tompok padu pada tubuh, walaupun ini tidak diingini pada anjing yang dibiakbakakan untuk pertunjukan pengakuran. Anjing biru mungkin mempunyai warna sawo matang ke atas sehingga pertengahan tungkai dan memanjang ke arah bahagian hadapan hingga dada dan tekak, dengan sawo matang pada rahang, dan kening sawo matang. Kedua-dua bentuk warna dapat mempunyai "bintang" putih pada dahi yang dipanggil "Bentley Mark", iaitu anjing yang dikatakan pernah dimiliki oleh Tom Bentley yang tidak berasas yang keturunannya didakwa dapat dikenal pasti melalui tompok putih pada dahi dan palang ekor hitam. Warna salah umum pada anjing lembu Australia merupakan bulu hitam pada anjing berlapis bulu merah, termasuk pelana hitam ekstrem pada anjing merah, dan sawo matang berlebihan pada muka dan tubuh pada anjing biru, yang dipanggil "sawo matang menjalar".[*sumber terbitan sendiri*] Anjing lembu Australia mempunyai lapis bulu ganda—rerambut pengawal luar pendek dan lurus yang bersifat pelindung untuk menghalang unsur-unsur luaran daripada kulit anjing manakala lapis bulu bawahnya pendek, halus, dan padat.

Kepala anjing lembu dengan wajah berwaspadaSeekor anjing lembu dengan topeng hitam tunggal dan "tanda *bentley*" menunjukkan wajah berwaspada tipikal baka ini.
Topeng terdiri daripada tompok hitam pada salah satu atau kedua-dua mata (untuk warna lapis bulu biru) atau tompok merah pada salah satu atau kedua-dua mata (untuk warna lapis bulu merah). Bergantung pada sama ada salah satu atau kedua-dua mata mempunyai tompok, ini dipanggil, masing-masing, topeng "tunggal" (atau "separuh") dan topeng "ganda" (atau "penuh"). Anjing tanpa topeng dipanggil bermuka kosong. Mana-mana daripada ini dapat diterima menurut piawaian baka. Dalam pertunjukan pengakuran, tanda-tanda sekata lebih diutamakan daripada tanda-tanda tidak sekata.

#### Ekor

Piawaian baka kelab-kelab kenel Australia, Amerika, dan Kanada menyatakan bahawa anjing lembu Australia patut mempunyai ekor semula jadi, panjang, dan tidak terpotong. Kerap terdapat tompok berwarna padu di pangkal ekor dan hujung putih. Ekornya patut terletak sederhana rendah, mengikut cerun belakangnya. Ekornya patut tergantung dalam lengkungan ringan semasa berehat, walaupun anjing teruja mungkin mengangkat ekornya dengan lebih tinggi. Ekornya patut mempunyai paras berus baik.

Di Amerika Syarikat, ekornya kadang-kadang terpotong pada ternakan pekerja. Ekornya tidak terpotong di Australia.[*sumber terbitan sendiri*]

Anjing lembu Australia mengongsi keleluhuran dan sejarah awal dengan anjing lembu berekor kontot Australia. Piawaian baka, yang terpakai di Queensland semasa tahun 1930-an, memerihalkan dua keragaman anjing lembu, iaitu "berekor panjang" dan "berekor pendek". Keragaman berekor pendek adalah sama dengan keragaman berekor panjang kecuali panjang ekor. Kedua-dua keragaman dipamerkan dalam kelas berasingan. Pada tahun 1963, Australian National Kennel Council membezakan kedua-dua keragaman dalam piawaian baka berasingan.

### Perangai

Seperti kebanyakan anjing pekerja, anjing lembu Australia mempunyai paras tenaga tinggi, minda aktif, dan tahap kebebasan. Baka ini menduduki tempat ke-10 dalam *The Intelligence of Dogs* karya Stanley Coren setelah dinilai sebagai salah satu baka anjing paling cerdas yang dinilai menurut kebolehlatihan perintah kepatuhan. Anjing lembu memerlukan banyak senaman, pendampingan, dan kerja untuk dilakukan, jadi anjing bukan pekerja mungkin menyertai sukan anjing, pembelajaran trik, atau aktiviti lain yang merangsang tubuh dan mindanya.

Apabila berada di pekarangan rumah, anjing lembu Australia ialah anjing peliharaan penyayang dan suka bermain. Walau bagaimanapun, ia menjauhi orang asing dan secara semula jadi berhati-hati dalam situasi baharu. Sikapnya terhadap orang asing menjadikannya anjing pengawal cemerlang apabila dilatih untuk tugas ini, dan ia dapat disosialisasi untuk membiasakan diri terhadap pelbagai orang dari usia muda sebagai anjing peliharaan keluarga. Ia baik dengan kanak-kanak lebih tua dan bertimbang rasa, tetapi akan menggembala orang dengan menggigit tumit mereka, khususnya kanak-kanak lebih muda yang berlari dan menjerit. Pada masa cerai susu anak anjing, ia patut sudah belajar bahawa kehadiran orang ramai adalah menyenangkan dan bahawa tindak balas terhadap isyarat daripada seseorang adalah bermanfaat. Ikatan yang dapat dijalin oleh baka ini dengan pemiliknya adalah erat dan akan membuat anjing berkenaan bersikap pelindung bagi pemiliknya, biasanya menyebabkan anjing berkenaan kekal tidak pernah berada terlalu jauh dari sisi pemiliknya. Anjing lembu Australia dapat menjadi teman paling ramah walaupun ia cepat bertindak balas terhadap emosi pemiliknya dan mungkin mempertahankan mereka tanpa menunggu arahan. Ia pada asalnya dibiakbakakan untuk menggerakkan lembu enggan dengan menggigit dan ia akan menggigit jika dilayan dengan kasar. Sifat pelindung anjing lembu Australia dan kecenderungannya untuk menggigit tumit dapat menjadi berbahaya apabila anjing berkenaan membesar menjadi dewasa jika tingkah laku yang tidak diingini dibiarkan tanpa kawalan.

Walaupun anjing lembu Australia pada umumnya bekerja secara senyap, ia akan menyalak sebagai amaran atau untuk menarik perhatian. Ia mempunyai salakan distingtif bernada tinggi.[*perlu rujukan*] Salakan dapat menjadi tanda kebosanan atau kekecewaan, walaupun penyelidikan telah menunjukkan bahawa anjing peliharaan meningkatkan penyuaraannya apabila dibesarkan dalam persekitaran hingar. Ia bergerak balas dengan baik terhadap anjing kenalan, tetapi apabila berbilang anjing hadir, pengasasan tatatingkat dapat mencetuskan agresi. Ia bukan baka yang hidup dalam kawanan dengan anjing lain.

Sebagai anjing peliharaan
-------------------------

### Penjagaan bulu

Dengan gelaran anjing "cuci dan pakai", anjing lembu Australia memerlukan sedikit penjagaan bulu dan pemberusan sekali-sekala ialah semua yang diperlukan untuk mengekalkan kebersihan dan kebebasan lapis bulu daripada bau. Malah untuk gelanggan pertunjukan, ia tidak memerlukan lebih daripada pengelapan dengan kain lembap. Ia bukan penggugur sepanjang tahun tetapi ia "meniup lapis bulunya" sekali setahun (dua kali dalam kes betina utuh) dan pemberusan kerap dan mandi air suam semasa tempoh ini menahan bulu gugur. Seperti semua anjing, perhatian kerap terhadap kuku, telinga, dan gigi dapat membantu untuk mengelakkan masalah kesihatan.

### Pelatihan

Seperti baka pekerja lain, anjing lembu Australia adalah cerdas dan responsif; kedua-dua trait ini dapat menjadi kelebihan dalam pelatihan yang mempunyai program berstruktur dan pelbagai yang digunakan, tetapi dapat membawa kepada hasil yang tidak diingini jika pelatihan tidak tekal atau berulang-ulang dan membosankan untuk anjing berkenaan. Jurulatih anjing ternakan, Scott Lithgow, mengesyorkan agar pelatihan dijadikan permainan supaya anjing lembu belajar bahawa kepatuhan membawa kepada kenikmatan. Banyak tingkah laku semula jadi anjing lembu tidak diingini pada anjing peliharaan: salakan, pengunyahan, pengejaran, penggalian, pertahanan wilayah, dan penggigitan tumit. Oleh itu, pelatihan melibatkan bantuan kepada anjing itu untuk mengamalkan gaya hidup yang sangat berbeza daripada leluhur penggiringnya. Anjing lembu Australia mudah patuh dan bergerak balas dengan baik terhadap pelatihan.

### Kegiatan

Seekor anjing lembu yang melompati pagarBaka ini sangat sesuai untuk ujian ketangkasan.
Anjing lembu Australia menuntut paras tinggi aktiviti fizikal. Seperti kebanyakan baka anjing gembala lain, anjing lembu mempunyai minda aktif dan subur dan, jika tidak diberi pekerjaan untuk dilakukan, ia akan mencari aktivitinya sendiri. Ia menghargai sesei berjalan di sekitar kawasan kejiranan, tetapi memerlukan aktiviti berstruktur yang merangsang dan mencabarnya dan interaksi nalar dengan pemiliknya. Walaupun anjing individu mempunyai keperibadian dan kebolehan sendiri, sebagai baka, anjing lembu Australia sesuai untuk sebarang aktiviti yang memerlukan atletisisme, kecerdasan, dan daya ketahanan.

Ujian penggembalaan tajaan kelab kenel dengan pelbagai acara adalah sesuai dengan kebolehan penggiringan anjing lembu. Naluri dan kebolehlatihan penggembalaan diukur dalam ujian penggembalaan tanpa persaingan dan arahan asas kadang-kadang diajarkan melalui permainan mengembala, dengan peraturan seperti "*stay*" ("tinggal", "duduk"), "*get it*" ("dapatkannya"), dan "*that'll do*" ("itu sudah cukup") yang digunakan untuk mengutip bola atau mengejar penyapu halaman.

Anjing lembu Australia telah dikembangkan kerana keupayaannya untuk menggiring lembu berkeengganan untuk melalui perjalanan jauh dan mungkin merupakan baka terbaik di dunia untuk kerja ini. Walau bagaimanapun, sesetengah jurulatih anjing pekerja telah menyatakan kebimbangan bahawa anjing yang dibiakbakakan untuk gelanggang pertunjukan memiliki semakin tungkai terlalu pendek dan tubuh terlalu gempal untuk melaksanakan kerja yang merupakan tujuan pembiakbakaan aslinya.

Seekor anjing lembu yang menggembala biri-biri di dalam kandangAnjing lembu Australia dibiakbakakan untuk menggiring lembu, tetapi juga digunakan untuk menggembala biri-biri.
Antara aktiviti paling popular untuk anjing lembu Australia ialah ketangkasan anjing. Ia amat sesuai untuk mengharungi balapan berhalang, kerana, sebagai anjing penggembala, ia reaktif terhadap bahasa tubuh daripada pengendali dan sanggup bekerja dengan tepat pada jarak tertentu dari pengendali. Ketangkasan telah digunakan oleh pemilik anjing lembu untuk menyemai keyakinan pada anjing mereka dan meningkatkan prestasinya dalam pelatihan dan pertandingan.

Anjing lembu Australia berdaya hidup dengan perubahan dan pengalaman baharu dan ramai pengendali mendapati bahawa pelatihan baka ini mencabar atas sebab ini. Anjing lembu Australia dapat menjadi cemerlang dalam pertandingan kepatuhan. Ia menikmati cabaran, seperti pemerolehan artikel berbau, tetapi kebolehan penyelesaian masalah pada baka ini mungkin membawanya kepada penyelesaian masalah yang tidak semestinya diberi ganjaran oleh hakim kepatuhan. *Rally obedience* menawarkan lebih banyak interaksi dengan pemilik dan kurang pengulangan berbanding dengan ujian kepatuhan tradisional.

Anjing lembu Australia telah berjaya dalam pelbagai sukan anjing termasuk penarikan berat, *flyball*, dan *schutzhund*. Baka ini khususnya sesuai untuk aktiviti yang dapat dikongsi oleh anjing berkenaan dengan pemiliknya seperti *canicross*, anjing cakera, dan *skijoring* atau *bikejoring*. Ia merupakan teman pendakian berkesan kerana daya ketahanan semula jadinya, kekurangan minat umum dalam perburuan, dan keinginan untuk kekal di sisi pemiliknya. Kebanyakan anjing lembu Australia menyukai air dan merupakan perenang cemerlang. Ia bukan baka hiperaktif dan, setelah senaman, ia gembira untuk berbaring di kaki pemiliknya atau berehat di atas katil atau di dalam sangkar sambil mengekalkan kewaspadaan telinga dan mata untuk tanda-tanda aktiviti menanti. Anjing lembu Australia ialah anjing yang mudah menyesuaikan diri yang dapat menerima keadaan hidup di bandar atau di ruangan dalaman, jika keperluan senaman dan persahabatannya sesuai dipenuhi.

Anjing lembu Australia dapat digunakan untuk kerja dalam beberapa cara. Anjing lembu ialah anjing khidmat untuk orang kurang upaya atau anjing terapi, sesetengahnya bekerja untuk agensi kastam dalam pengesanan dadah, sesetengahnya sebagai anjing polis, yang lain mengusir haiwan perosak, seperti angsa, untuk agensi bandar raya atau negeri, dan sesetengah pula bekerja sebagai anjing pengesan tinja yang menjejaki spesies hidupan liar terancam.

Kesihatan dan jangka hayat
--------------------------

Anjing lembu merah tua yang berjalan di dalam semakSeekor anjing lembu Australia berusia tujuh belas tahun yang aktif
### Jangka hayat

Dalam sebuah kajian United Kingdom tahun 2024 mengenai 50 ekor anjing, baka ini mempunyai purata jangka hayat sebanyak 14 tahun berbanding dengan purata 12.7 tahun untuk baka tulen dan 12 tahun untuk baka silang. Banyak anjing baka ini masih sihat dan aktif pada usia 12 atau 14 tahun dan sesetengah anjing mengekalkan penglihatan, pendengaran, dan juga gigi sehingga hari-hari terakhir.

### Masalah kesihatan lazim

Seekor anjing lembu biru pembalut pada tungkai belakang kanannyaAnjing lembu mendapat lebih kecederaan berbanding dengan penyakit.
Anjing lembu Australia membawa alel *piebald* resesif yang menghasilkan warna putih pada lapis bulu dan kulit serta dirangkaikan dengan kepekakan keturunan kongenital, walaupun ada kemungkinan bahawa terdapat punca berbilang gen untuk kepekakan pada anjing dengan gen pigmen *piebald*. Sekitar 2.4% daripada populasi anjing lembu dalam sebuah kajian didapati pekak di kedua-dua belah telinga dan 14.5% pekak sekurang-kurangnya di sebelah telinga.Templat:Sps

Anjing lembu Australia ialah salah satu baka anjing yang terjejas akibat atrofi retina progresif. Ia mempunyai bentuk paling umum, iaitu degenerasi batang-kon progresif (PRCD), keadaan yang menyebabkan batang dan kon di dalam retina mata merosot di kemudian hari, lalu menyebabkan buta. PRCD ialah trait resesif autosom dan anjing dapat menjadi pembawa gen terjejas tanpa menghidap keadaan tersebut.

Displasia pinggul tidak umum pada baka ini, walaupun berlaku dengan cukup kerap sehingga ramai pembiak baka mengenakan pengujian terhadap ternakan pembiakbakaan mereka.[*perlu rujukan*] Anjing lembu mempunyai sebilangan keadaan terwaris, tetapi kebanyakannya daripada ini adalah tidak umum. Polioensefalomielopati keturunan pada anjing lembu Australia ialah keadaan sangat jarang yang disebabkan oleh kecacatan biokimia terwaris. Anjing yang dikenal pasti dengan keadaan ini sepenuhnya lumpuh dalam tahun pertamanya. Berdasarkan sampel yang terdiri daripada 69 ekor anjing yang masih hidup, isu kesihatan paling umum yang diperhatikan oleh pemilik merupakan isu otot rangka (spondilosis, displasia siku, dan artritis), isu pembiakan (piometra, ketidaksuburan, dan kehamilan palsu), dan kebutaan. Sebuah kajian terhadap anjing yang didiagnosis di kolej-kolej veterinar di Amerika Syarikat dan di Kanada dalam tempoh tiga puluh tahun memerihalkan keretakan, ketempangan, dan koyakan ligamen krusiat sebagai keadaan paling umum pada anjing lembu Australia yang dirawat.

Sejarah
-------

### Di Australia

Anjing lembu biru yang menjalani lorong masuk di hadapan dua orang budak lelaki dengan kereta tarik mainan, dan seorang lelaki dan seorang wanita di dalam kereta tarikan kuda, 1902Seekor anjing lembu Australia awal, difotografkan pada tahun 1902
Kolonis British George Hall dan keluarga beliau tiba di Koloni New South Wales pada tahun 1802. Menjelang tahun 1825, Halls telah mengasaskan dua buah stesen lembu di Upper Hunter Valley dan telah memulakan pengembangan ke utara ke Liverpool Plains, ke New England, dan ke Queensland. Pemindahan lembu beliau ke pasar-pasar Sydney menimbulkan masalah kerana lembu perlu diggerakkan di sepanjang laluan ternakan tidak berpagar melalui semak belukar dan banjaran gunung kadang-kadang berceranggah. Gerombolan lembu adalah kecil (pusat populasi adalah kecil) dan jaraknya pendek berbanding dengan prestasi penggiringan jarak jauh keluarga Durack, dan lain-lain, pada lewat abad kesembilan belas. Sehingga penciptaan pembuatan air batu dan penyejukan pada tahun 1850-an (oleh seorang pendatang Scotland ke Australia, James Harrison), para tukang daging, dan pelanggan mereka, tidak mempunyai pilihan selain membeli daging mereka dalam kuantiti kecil dan penternak lembu, termasuk keluarga Hall, tidak mempunyai pilihan selain mengekalkan bekalan lembu berterusan, namun kecil, ke pasaran mereka.

Anjing penggiring yang digunakan pada masa itu biasanya merupakan anjing Smithfield yang sering menyalak dan menggigit hidung lembu yang mengganggu ternakan. Pengganti diperlukan, dan Hall bersedia untuk cabaran ini. Thomas Simpson Hall, salah seorang anak lelaki kepada George, telah mengasaskan stesen Dartbrook di Upper Hunter Valley pada tahun 1820-an. Beliau telah membawa anjing bersama-sama, serta lembu, dan telah mengasah potensi pengendalian lembu pada anjing beliau. Beliau membiakbakakan *collie* Tanah Tinggi berbintik biru dengan dingo, sejenis anjing purba yang jarang menyalak dan secara naluri menggigit tumit atau belakang sukuan pada haiwan yang dikejar. Hasilnya ialah penciptaan *Halls heelers* pertama yang bekerja secara senyap dan menggigit tumit lembu untuk menekankan kuasa. Pada tahun 1880-an dan tahun 1890-an, Jack dan Harry Bagust dari Sydney, menyilangkan *Halls heelers* dengan baka-baka lain seperti *kelpie* dan *dalmatian* untuk menghasilkan anjing pertama yang dikenali sebagai *Australian cattle dog* ("anjing lembu Australia").

Anjing lembu yang berjalan di sebelah bajak yang ditarik oleh dua ekor kudaAnjing lembu terbiasa dengan kuda pada tahun 1900-an.
Menjelang tahun 1890-an, anjing keturunan *Halls heeler* telah menarik perhatian sekumpulan lelaki yang mempunyai minat rekreasi terhadap amalan baru penunjukan anjing secara kompetitif. Tiada seorang pun yang bekerja dengan lembu setiap hari, dan pada mulanya mereka berminat dengan pelbagai anjing pekerja. Ahli-ahli terkemuka kumpulan itu tertumpu kepada pembiakbakaan susur galur ini. Sesama pembiak baka ini, keluarga Bagust merupakan yang paling berpengaruh.

Robert Kaleski, dari Moorebank, sekutu muda Harry Bagust, menulis "pada tahun 1893 apabila saya menyingkirkan anjing lembu baka silang saya dan mengambil *blue* ("anjing biru"), pembiak baka *blue* ini telah mula membiakbakakan [anjing] ... untuk menetapkan jenis. Saya merangka piawaian untuk mereka berdasarkan susur galur itu". Piawaian baka pertama untuk baka *cattle dog* ini diterbitkan, dengan fotograf, oleh Jabatan Pertanian New South Wales pada tahun 1903.

Piawaian Kaleski diterima pakai oleh kelab-kelab baka di Queensland dan di New South Wales dan dikeluarkan semula sebagai milik mereka, dengan perubahan tempatan. Tulisan beliau dari tahun 1910-an memberikan gambaran tentang sejarah awal baka ini. Yang paling penting, Kaleski mengenal pasti perkaitan Thomas Simpson Hall dengan *Halls heeler*.

Pada tahun 1890-an, anjing lembu daripada terbitan *Halls heeler* terlihat di kenel-kenel anjing pembiak baka anjing Queensland untuk pameran seperti William Byrne. Ini merupakan populasi berbeza daripada yang ditunjukkan di New South Wales dan termasuk pameran berekor panjang dan berekor pendek. Anjing ini mungkin berasal dari hartanah Hall di Queensland. Byrne, walau bagaimanapun, memulakan trend yang menggemari anjing lembu yang dibiakbakakan di New South Wales dan, pada tahun 1920-an, ramai pembiak baka mengikuti trend ini. Populasi asli anjing lembu Queensland menjadi semakin mengecil. Pembelian anjing New South Wales paling ketara ialah pembelian *Little Logic*.

*Little Logic* dibiakbakakan di Rockdale, New South Wales. Pempamer di Sydney, walau bagaimanapun, melihat *Little Logic* buat kali pertama hanya selepas anjing itu telah ditambahkan ke dalam kenel-kenel *Hillview* milik Arch Bevis di Brisbane. Rekod pertunjukan *Little Logic* dan keturunannya menimbulkan permintaan di New South Wales untuk anjing Queensland.[*sumber terbitan sendiri*] Menjelang akhir 1950-an, terdapat beberapa ekor anjing lembu Australia yang dilahirkan yang bukan keturunan *Little Logic* dan anak jantan paling terkenalnya, *Logic Return*.[*sumber terbitan sendiri*]Templat:Sps

Prominens *Little Logic* dan *Logic Return* dalam pedigri bagi anjing lembu Australia moden dikekalkan oleh Wooleston Kennels. Selama kira-kira dua puluh tahun, Woleston membekalkan ternakan pembiakbakaan asasi dan tambahan kepada pembiak baka di Australia, di Amerika Utara, dan di Eropah Benua. Hasilnya, *Woleston Blue Jack* menjadi leluhur kepada kebanyakan, jika bukan semua, anjing lembu Australia yang dilahirkan sejak tahun 1990 di mana-mana negara.[*sumber terbitan sendiri*]

### Di Amerika Syarikat

askar dengan anjing lembu 1940Askar yang ditempatkan di Australia semasa Perang Dunia Kedua memainkan peranan dalam pengenalan baka ini ke Amerika Syarikat.
Anak anjing lembu Australia yang sedang dikeringkan selepas mandinyaAskar Amerika Syarikat bertemu dengan maskot anjing lembu bagi divisyen Australia di luar negara. Anak anjing ini sedang dimandikan sebagai persiapan untuk lawatan oleh Jeneral Douglas MacArthur.
Pada tahun 1940-an, Alan McNiven, seorang doktor haiwan Sydney, memperkenalkan dingo, *kelpie*, anjing gembala Jerman, dan anjing pemburu kanggaru ke dalam program pembiakbakaan beliau; walau bagaimanapun, Royal Agricultural Society Kennel Club (RASKC) tidak ingin mendaftarkan baka silang itu sebagai anjing lembu Australia, walaupun McNiven berhujah bahawa ia benar kepada pengakuran, warna, dan perangai. McNiven bergerak balas dengan memberikan kertas pendaftaran anak anjing beliau daripada anjing mati dan akibatnya telah dibuang daripada RASKC dan kesemua anjing beliau disingkirkan daripada daftar. Sementara itu, Greg Lougher, seorang penternak lembu dari Napa, California yang bertemu dengan Alan McNiven semasa ditempatkan di Australia semasa Perang Dunia Kedua, telah mengimport beberapa ekor dewasa dan beberapa perinduk daripada McNiven. Selepas pembatalan pendaftaran beliau, McNiven terus mengeksport anjing beliau yang "diperbaiki" ke Amerika Syarikat. Ramai askar Amerika Syarikat yang ditempatkan di Queensland atau di New South Wales semasa peperangan menemukan anjing lembu Australia dan membawa pulang seekor apabila mereka pulang.

Pada lewat tahun 1950-an, seorang doktor haiwan di Santa Rosa, California, Jack Woolsey, diperkenalkan kepada anjing milik Lougher. Bersama dengan rakan kongsi, beliau membeli beberapa ekor anjing dan mula membiakbakakan anjing tersebut. Pembiak baka mengiklankan anjing tersebut dalam *Western Horsemen* dengan menyatakan bahawa anjing tersebut dijamin untuk bekerja dan memanggil anjing tersebut *Queensland heelers* ("[anjing] penumit Queensland"). Woolsey mengimport beberapa anjing lembu Australia baka tulen untuk ditambahkan ke dalam program pembiakbakaan beliau, termasuk *Oaklea Blue Ace*, *Glen Iris Boomerang*, dan beberapa ekor anjing betina Glen Iris. National Stock Dog Registry of Butler, Indiana, mendaftarkan baka ini dengan memberikan nombor Amerika tanpa merujuk pendaftaran Australia.

Anjing lembu Australia telah dikelaskan dalam kategori "lain-lain" dalam American Kennel Club (AKC) sejak tahun 1930-an; untuk mendapatkan pengiktirafan penuh baka, AKC mensyaratkan agar sebuah kelab induk baka kebangsaan disusun untuk promosi dan perlindungan baka ini. Pada tahun 1967, Esther Ekman bertemu dengan Chris Smith-Risk dalam pameran AKC dan kedua-duanya terlibat dalam perbualan tentang anjing lembu Australia mereka dan proses pengasasan kelab induk untuk baka ini. Menjelang tahun 1969, kelab mentah itu mempunyai 12 orang anggota dan secara rasmi memohon kepada AKC untuk mendapatkan arahan. Salah satu syarat ialah supaya kelab itu perlu mula menyimpan daftarnya sendiri untuk baka ini dan agar semua anjing dalam daftar menjadi lanjutan bagi daftar Australia dengan menjejak kembali anjing berdaftar di Australia. Para anggota kelab induk AKC mula menyelidik anjing mereka, termasuk bertukar surat-menyurat dengan McNiven dan mendapati bahawa sedikit anjing mereka mempunyai anjing yang dapat dikesan kembali kepada anjing yang didaftarkan di Australia. AKC mengambil alih daftar kelab itu pada tahun 1979 dan baka ini diiktiraf sepenuhnya pada September 1980. Australian Cattle Dog Club of America masih aktif dalam promosi baka ini dan penyelenggaraan piawaian baka. National Stock Dog Registry terus mengiktiraf anjing lembu tanpa pautan prasyarat kepada anjing berdaftar Australia dengan syarat bahawa mana-mana anjing dengan keleluhuran yang tidak diketahui dipersembahkan untuk pendaftaran akan didaftarkan sebagai "*American Cattle Dog*" ("anjing lembu Amerika") dan semua yang lain masih didaftarkan sebagai "*Australian Cattle Dog*" ("anjing lembu Australia").

### Di Kanada

Baka ini mendapat pengiktirafan rasmi daripada Canadian Kennel Club pada Januari 1980 selepas lima tahun pengumpulan pedigri, pengumpulan sokongan, dan pelobian pegawai oleh dua orang pembiak baka dan penggemar. Sebilangan kecil anjing lembu Australia di Kanada pada masa itu terutamanya merupakan anjing pekerja di ladang dan di ranco yang bertaburan di sepanjang jarak besar. Walau bagaimanapun, kelab baka yang masih mentah itu mengadakan pertunjukan pengakuran, pertandingan kepatuhan dan ketangkasan, dan memasukkan anjing mereka dalam sukan termasuk *flyball* dan *lure coursing*. Pada penghujung tahun 1980, *Landmaster Carina* dinamai anjing lembu Australia pertama di Kanada yang mendapatkan kedua-dua gelaran pengakuran dan kepatuhannya.

### Di United Kingdom

Anjing lembu Australia berdaftar pertama yang tiba di United Kingdom merupakan dua ekor anak anjing biru, *Lenthel Flinton* dan *Lenthel Darlot*, yang diimport pada tahun 1980 oleh Malcolm Duding. Anjing-anjing ini diikuti sejurus selepas itu oleh *Landmaster Darling Red* sebagai anak anjing. *Landmaster Darling Red* diimport oleh John dan Mary Holmes dan terbukti sebagai anak anjing betina luar biasa. Dalam beberapa tahun berikutnya, anjing lembu tambahan tiba di United Kingdom dari Belanda, Kenya, Jerman, dan Australia, namun sebelum kelonggaran peraturan mengenai permanian beradas, takungan gen United Kingdom adalah terhad. Pada tahun 1985, Australian Cattle Dog Society of Great Britain dibentuk dan diiktiraf secara rasmi oleh The Kennel Club; sebelum ini, mereka perlu bersaing dalam kategori "Any Variety Not Separately Classified" ("Sebarang Keragaman Tidak Dikelaskan secara Terpisah"). Anjing lembu Australia berjaya bersaing dalam kepatuhan dan ujian kerja di United Kingdom pada tahun 1980-an.

Lihat juga
----------

* *Bluey*
* Anjing penumit Texas

Catatan
-------

1. ↑  Jawi: ‏انجيڠ لمبو اءوستراليا‎code: ms is deprecated ‎; bahasa Inggeris: *Australian cattle dog*code: en is deprecated

Rujukan
-------

1. ↑  Kaleski, Robert (1938). Foundation Dogs of Australia (Inggeris). *Sydney Mail* 13 April 1938 hlm. 26, 30.
2. ↑  Kaleski, Robert (1907). The Australian Cattle Dog (Inggeris). *The Bookfellow* jil. 1. bil. 1, 3 Januari 1907, hlm. 10–11.
3. 1 2 3 4  Rolls, Eric (1981). *A Million Wild Acres* (dalam bahasa Inggeris). Australia: Thomas Nelson. ISBN 9780868064642.
4. ↑  "EBENEZER PIONEERS Of The Hakesbury". *Windsor and Richmond Gazette* (dalam bahasa Inggeris). **37** (1963). New South Wales, Australia. 5 Jun 1925. m/s. 10. Dicapai pada 15 Januari 2024 – melalui National Library of Australia.
5. ↑  Barrett, Charles, dan Latchford, L. A. (c. 1934). The Sun Dog Book (Inggeris). Melbourne, Sun News-Pictorial.
6. 1 2 3 4 5 6  "ANKC Breed Standard for the Australian Cattle Dog" (dalam bahasa Inggeris). Australian National Kennel Council. 14 Disember 2009. Diarkibkan daripada yang asal pada 2 Oktober 2011. Dicapai pada 31 Januari 2024.
7. ↑  Ruvinsky (2001), hlm. 80
8. ↑  Kaleski, Robert (1958). Cattle Dogs in The Australian Encyclopaedia (Inggeris). Sydney, Australia, Grolier.
9. ↑  Clark (2003), hlm. 134
10. ↑  Clark (2003), hlm. 145
11. ↑  Cattle Dog and Kelpie Club of Queensland (1923) (Inggeris). Cattle Dog, in The Kennel, Brisbane Courier 1 Disember 1923, hlm. 12.
12. 1 2 3 4  Robertson (1990), hlm. 14
13. ↑  Coren (1995), hlm. 182
14. 1 2 3  Lowell (1990), hlm. 166
15. 1 2 3 4  Lithgow (2001), hlm. 5–6, 25–28
16. ↑  Buetow (1998), hlm. 136
17. ↑  Beauchamp (2007) hlm. 46.
18. ↑  Dehasse, Joel (1994). "Sensory, emotional, and social development of the young dog". *The Bulletin for Veterinary Clinical Ethology* (dalam bahasa Inggeris). **2** (1–2): 6–29. Diarkibkan daripada yang asal pada 23 Februari 2010. Dicapai pada 31 Januari 2024.
19. 1 2  Beauchamp (1997), hlm. 67, 77
20. 1 2  Schwartz (2009), hlm. 78–102
21. ↑  Stockman (2002), hlm. 102
22. ↑  "Getting Started in Herding" (dalam bahasa Inggeris). American Kennel Club. Diarkibkan daripada yang asal pada 26 Januari 2010. Dicapai pada 31 Januari 2024.
23. ↑  Simmons-Moake (1992), hlm. 1–8
24. 1 2 3 4 5  Holmes (1993), hlm. 132–155
25. 1 2  Shaffer (1984), hlm. 53
26. ↑  Hamilton-Wilkes (1982), hlm. 77
27. ↑  Coren, Stanley (1998). *Why We Love the Dogs We Do* (dalam bahasa Inggeris). New York, New York, Amerika Syarikat: The Free Press. ISBN 978-0-684-85502-8.
28. ↑  Woodruff, Roger A.; Green, Jeffrey S. (1995). "Livestock herding dogs: a unique application for wildlife damage management". *Great Plains Wildlife Damage Control Workshop Proceedings* (dalam bahasa Inggeris). Ardmore, Oklahoma, Amerika Syarikat: Noble Foundation. **12**: 43–45.
29. ↑  Wasser, Samuel K. (Oktober 2008). "Lucky Dogs" (PDF). *Natural History* (dalam bahasa Inggeris). American Museum of Natural History: 48–53. Diarkibkan daripada yang asal (PDF) pada 22 Mei 2012. Dicapai pada 31 Januari 2024.
30. ↑  McMillan, Kirsten M.; Bielby, Jon; Williams, Carys L.; Upjohn, Melissa M.; Casey, Rachel A.; Christley, Robert M. (1 Februari 2024). "Longevity of companion dog breeds: those at risk from early death". *Scientific Reports* (dalam bahasa Inggeris). Springer Science and Business Media LLC. **14** (1). doi:10.1038/s41598-023-50458-w. ISSN 2045-2322. PMC 10834484 Check `|pmc=` value (bantuan).
31. ↑  Beauchamp (1997), hlm. 57–58
32. ↑  Strain, George M. (Januari 2004). "Deafness prevalence and pigmentation and gender associations in dog breeds at risk". *The Veterinary Journal* (dalam bahasa Inggeris). **167** (1): 23–32. doi:10.1016/S1090-0233(03)00104-7. PMID 14623147.
33. ↑  Strain, George M. (23 Jun 2004). "Breed-Specific Deafness Prevalence in Dogs" (dalam bahasa Inggeris). Dicapai pada 31 Januari 2024.
34. ↑  Petersen-Jones, Simon M. (2003). "Progressive Retinal Atrophy: an overview". *Proceedings of the 28th World Congress of the World Small Animal Veterinary Association* (dalam bahasa Inggeris). Dicapai pada 31 Januari 2024.
35. ↑  Sargan, D.R. (2004). "Inherited diseases in dogs: web-based information for canine inherited disease genetics". *Mammalian Genome* (dalam bahasa Inggeris). **15** (6): 503–506. doi:10.1007/s00335-004-3047-z. PMID 15181542. S2CID 19306779. Diarkibkan daripada yang asal pada 9 Januari 2011. Dicapai pada 31 Januari 2024.
36. ↑  Brenner, O.; de Lahunta, A.; Summers, B.A.; Cummings, J.F.; Cooper, B.J.; Valentine, B.A.; Bell, J.S. (Julai 1997). "Hereditary polioencephalomyelopathy of the Australian Cattle Dog". *Acta Neuropathologica* (dalam bahasa Inggeris). **94** (1): 54–66. doi:10.1007/s004010050672. ISSN 0001-6322. PMID 9224531. S2CID 20918157.
37. ↑  Kennel Club (2004). "Pure-bred Dog Health Survey" (dalam bahasa Inggeris). British Small Animal Veterinary Association Scientific Committee. Diarkibkan daripada yang asal pada 13 Ogos 2013. Dicapai pada 31 Januari 2024.
38. ↑  Dorn, C. Richard (2002). "Canine Breed-Specific Risks of Frequently Diagnosed Diseases at Veterinary Teaching Hospitals" (PDF) (dalam bahasa Inggeris). American Kennel Club. m/s. 1–27. Dicapai pada 31 Januari 2024.
39. ↑  Mary Durack, 'Durack, Patrick (1834–1898)', Australian Dictionary of Biography (Inggeris), National Centre of Biography, Universiti Nasional Australia, diterbitkan pertama kali dengan kulit keras pada 1972, dicapai dalam talian pada 31 Januari 2024.
40. ↑  Durack, Mary (1959). Kings in Grass Castles (Inggeris). London, Constable, 1959.
41. ↑  Australian Bureau of Census and Statistics (2008) (Inggeris). 3105.0.65.001 - Australian Historical Population Statistics,. Dicapai pada 31 Januari 2024.
42. ↑  James Harrison, Australia, and the World’s First Patented Refrigerator.  (Inggeris), dicapai dalam talian pada 31 Januari 2024.
43. ↑  Howard (1990), hlm. 26–28
44. ↑  "Sir Bedivere". The Australian Cattle Dog (Inggeris). *The Town and Country Journal* 9 September 1903. hlm. 34.
45. ↑  Kaleski (2005)
46. ↑  Templat:Cite Australian Dictionary of Biography
47. ↑  Clark (2003), hlm. 55–56
48. ↑  Clark (2003), p. 54
49. ↑  Clark, Noreen R (2022). A Dog for the Job (Inggeris). Canberra, Australia, Inspiring Publications, ISBN 978-1-922792-43-3, hlm. 135.
50. ↑  Clark (2003), hlm. 58
51. 1 2 3 4 5  Ekman, Esther. "Can An American Kennel Club Registration Save A Herding Breed?". *Working/Herding Dogs* (dalam bahasa Inggeris). Diarkibkan daripada yang asal pada 12 Januari 2009. Dicapai pada 31 Januari 2024.
52. 1 2  Redhead (1988), hlm. 116

Rujukan umum dan kutipan
------------------------

* Beauchamp, Richard G. (1997). *Australian Cattle Dogs* (dalam bahasa Inggeris). New York, Amerika Syarikat: Barron's Educational. ISBN 978-0-8120-9854-9.
* Beauchamp, Richard G. (2007). *Australian Cattle Dogs: 2nd edition* (dalam bahasa Inggeris). New York, Amerika Syarikat: Barron's Educational. ISBN 978-0-8120-9854-9.
* Buetow, Katherine (1998). *The Australian Cattle Dog: An Owner's Guide to a Happy Healthy Pet* (dalam bahasa Inggeris). New York, Amerika Syarikat: Howell Book House. ISBN 978-0-87605-446-8.
* Clark, Noreen R. (2003). *A Dog Called Blue: The Australian Cattle Dog and the Australian Stumpy Tail Cattle Dog, 1840–2000*. Wallacia, New South Wales, Australia: WriteLight Publishers. ISBN 978-0-9581934-3-6.[*sumber terbitan sendiri*]
* Coren, Stanley (1995). *The Intelligence of Dogs: A Guide to the Thoughts, Emotions, and Inner Lives of Our Canine Companions* (dalam bahasa Inggeris). New York, Amerika Syarikat: Bantam Books. ISBN 978-0-553-37452-0.
* Hamilton-Wilkes, Monty; Cumming, David (1982). *Kelpie and Cattle Dog: Australian Dogs at Work* (dalam bahasa Inggeris). Sydney, New South Wales, Australia: Angus & Robertson. ISBN 978-0-207-14490-5.
* Holmes, John; Holmes, Mary (1993). *The Complete Australian Cattle Dog* (dalam bahasa Inggeris). Simon and Schuster. ISBN 978-0-87605-014-9.
* Howard, A. J. (Bert) (1990). "Halls Heelers". Dalam Russell W. Warner (penyunting). *Over-Halling the Colony: George Hall, Pioneer* (dalam bahasa Inggeris). Sydney, New South Wales, Australia: Southwood Press. ISBN 978-0-908219-07-0.
* Kaleski, Robert (2005). *Australian Barkers and Biters* (dalam bahasa Inggeris). Warwickshire, United Kingdom: Vintage Dog Books. ISBN 978-1-905124-75-6.
* Lithgow, Scott (2001). *Training and Working Dogs for Quiet Confident Control of Stock* (dalam bahasa Inggeris). Brisbane, Queensland, Australia: University of Queensland Press. ISBN 978-0-7022-2394-5.
* Lowell, Michele (1990). *Your Purebred Puppy: A Buyers Guide* (dalam bahasa Inggeris). New York, Amerika Syarikat: Henry Holt. ISBN 978-0-8050-1892-9.
* Pearse, Emma (2011). *Sophie, Dog Overboard: The Incredible True Adventures of the Castaway Dog* (dalam bahasa Inggeris). London, United Kingdom: Hodder & Stoughton. ISBN 978-1-4447-1520-0.
* Redhead, Connie (1988). *The Good Looking Australian* (dalam bahasa Inggeris). Adelaide, Australia Selatan, Australia: C. Redhead. ISBN 978-0-7316-2220-7.
* Renna, Christine Hartnagle (2009). *Herding Dogs: Selecting and Training the Working Farm Dog* (dalam bahasa Inggeris). Freehold, New Jersey, Amerika Syarikat: Kennel Club Books. ISBN 978-1-59378-737-0.
* Robertson, Narelle (1990). *Australian Cattle Dogs* (dalam bahasa Inggeris). Neptune City, New Jersey, Amerika Syarikat: TFH Publications. ISBN 978-0-7938-2808-1.
* Ruvinsky, Anatoly; Sampson, Jeff (2001). *The Genetics of the Dog* (dalam bahasa Inggeris). Wallingford, United Kingdom: CABI Publishing. ISBN 978-0-85199-520-5.
* Schwartz, Charlotte (2009). *Australian Cattle Dog: A Comprehensive Guide to Owning and Caring for Your Dog* (dalam bahasa Inggeris). Freehold, New Jersey, Amerika Syarikat: Kennel Club Books. ISBN 978-1-59378-368-6.
* Shaffer, Mari (1984). *Heeler Power: A Guide to Training the Working Australian Cattle Dog* (dalam bahasa Inggeris). Medford, Wisconsin, Amerika Syarikat: Countryside Publications. OCLC 12987177.
* Simmons-Moake, Jane (1992). *Agility Training: The Fun Sport for All Dogs* (dalam bahasa Inggeris). New York, Amerika Syarikat: Macmillan. ISBN 978-0-87605-402-4.
* Stockman, Mike (2002). *Dog Breeds of the World: The Complete Reference to Pedigree Dogs of the World* (dalam bahasa Inggeris). New York, Amerika Syarikat: Hermes House. ISBN 978-1-84038-871-8.

Pautan luar
-----------

|  |  |
| --- | --- |
|  | Wikimedia Commons mempunyai media berkaitan ***Anjing lembu Australia*** |

* Anjing lembu Australia di Curlie

| * l
* b
* s
Anjing berasal dari Australia |
| --- |
| Ekstan | 
* *Bull arab*
* Dingo
* Anjing kanggaru
* *Kelpie* Australia
* *Koolie*
* Anjing lembu Australia
* Anjing lembu berekor kontot Australia
* Terier Australia
* Terier rubah katik
* Terier sutera Australia
* Terier Tenterfield

 | Australia |
| Pupus | 
* Anjing penumit Halls

 |

| * l
* b
* s
Anjing gembala dan penggiring |
| --- |
| 
* Anjing air Sepanyol
* Anjing Armant
* *Blue lacy*
* *Buhund* Norway
* *Can de chira*
* *Can de palleiro*
* *Cane toccatore*
* *Carea castellano-manchego*
* *Carea leonés*
* Anjing Chod
* *Collie*
	+ berjanggut
	+ kasar
	+ licin
	+ sempadan
* *Corgi* Wales
	+ Cardigan
	+ Pembroke
* Anjing gembala
	+ Australia
	+ Basque
	+ Beauce
	+ Belanda
	+ Belgium
	+ Bergamo
	+ Brie
	+ Catalonia
	+ Croatia
	+ Faroe
	+ Fonni
	+ Garafía
	+ gauco
	+ Iceland
	+ Inggeris
	+ Jerman
	+ katik Amerika
	+ lama Inggeris
	+ lama Jerman
	+ Lessinia dan Lagorai
	+ Oropa
	+ Picardie
	+ putih
	+ putih Switzerland
	+ Pyrénées
	+ Shetland
	+ tanah pamah Poland
	+ Wales
* Anjing harimau bintang Catahoula
* *Huntaway*
* *Kelpie* Australia
* Anjing ketua New Zealand
* *King shepherd*
* *Koolie*
* Laika Nenets
* Anjing Lap Finland
* Anjing Lap Sweden
* Anjing lembu
	+ Ardenne
	+ Australia
	+ berekor kontot Australia
	+ Flandre
* Anjing McNab
* *Mudi*
* Anjing penumit Lancashire
* *Puli*
* *Pumi*
* Anjing rusa kutub Lapland
* *Schapendoes*
* *Schipperke*
* Anjing serigala Gigante
* Anjing Serra de Aires
* Anjing Smithfield
* Spits Goth Barat
* Terier Tibet

 |